Diari Oficial de la Generalitat Valenciana


Sumari del DOGV 5989, del 06-04-2009 (2009/3715)

ORDE de 25 de març de 2009, del conseller de Presidència i vicepresident primer del Consell, per la qual es convoquen per a l'exercici 2009, subvencions destinades a la promoció institucional, estudis i esdeveniments en xicotets municipis i entitats locals menors de la Comunitat Valenciana i s'aproven les bases reguladores de la convocatòria.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5989

Data del DOGV
:   06-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3715


Data del document
:   25-03-2009

Organisme emissor
:   Conselleria de Presidència

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * administració local
    * campanya de sensibilització
    * publicitat

ORDE de 25 de març de 2009, del conseller de Presidència i vicepresident primer del Consell, per la qual es convoquen per a l'exercici 2009, subvencions destinades a la promoció institucional, estudis i esdeveniments en xicotets municipis i entitats locals menors de la Comunitat Valenciana i s'aproven les bases reguladores de la convocatòria. [2009/3715]
La cohesió territorial constituïx un principi que informa el nostre ordenament jurídic, així, la Constitució Espanyola en l'article 138 consagra el principi de solidaritat i equilibri territorial i establix que este s'aconseguix vetlant per l'establiment d'un equilibri econòmic, adequat i just entre les diverses parts del territori espanyol. També la Comunitat Valenciana en l'exercici de les seues competències ha de vetlar per la realització dins del seu propi territori dels principis de solidaritat i cohesió territorial.
La política de la Generalitat s'inscriu en la línia de foment de les entitats locals del nostre àmbit territorial, en especial dels municipis i entitats amb menor població i amb menors recursos financers.
Sense cap dubte els municipis i les entitats locals menors exercixen un paper fonamental en la cohesió territorial i en la prestació de servicis públics essencials als ciutadans, per la qual cosa es consideren prioritàries les polítiques públiques que tracten d'impulsar d'una forma real i efectiva els seus actuals sistemes de finançament.
Per a això, la Llei 17/2008, de 29 de desembre de Pressupostos de la Generalitat per al 2009, preveu l'existència d'una línia pressupostària destinada al finançament de despeses corrents amb independència de les altres línies existents per a tots els departaments del Consell.
Les ajudes que es financen d'acord amb el que preveu la present orde no estan subjectes a la política de control d'ajudes d'Estat, per no reunir els requisits de l'article 87.1 del Tractat CE al no afectar la competència en raó a la qualitat del beneficiari i a l'objecte de l'ajuda.
La present convocatòria, de conformitat amb l'article 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir i modificar ajudes públiques, està exempta de notificació a la Comissió Europea per no ser-li d'aplicació l'article 87, apartat 1, del Tractat CE per estar destinades a ajuntaments i no afectar els intercanvis comercials entre estats membres.
La Generalitat en el marc de les actuacions de suport i foment del municipi i les entitats locals menors instrumenta esta subvenció, inclosa en el Fons de Cohesió Territorial de la Comunitat Valenciana, d'acord amb els principis d'objectivitat, transparència, lliure concurrència i ple respecte a l'autonomia i suficiència financera dels ens locals i solidaritat.
Per això, d'acord amb el que disposa l'article 22 de la Llei 38/2003, de 17 de novembre, General de Subvencions, els articles 47.3 i 47.11 del Text Refós de la Llei d'Hisenda Pública de la Generalitat, aprovat pel Decret Legislatiu de 26 de juny de 1991, l'article 28 de la Llei 5/1983, de 30 de desembre, del Consell, i l'article 14 del Reglament Orgànic i Funcional de la Presidència de la Generalitat, aprovat pel Decret 193/2008, de 5 de desembre,
ORDENE
Primer. Convocatòria
Convocar per a l'exercici 2009, subvencions per a la promoció institucional, estudis i esdeveniments en municipis i entitats locals menors de la Comunitat Valenciana amb una població inferior als 1.500 habitants.
L'import global màxim destinat a finançar les dites subvencions ascendix a 2.831.000 euros, a càrrec de la línia de subvenció T4230000 inclosa en el programa 125.10, Administració Local, del Pressupost de la Generalitat.
Segon. Aprovació de les bases de la convocatòria
Aprovar les bases per les quals es regula la convocatòria de subvencions que s'efectua per mitjà de la present orde, així com el model de sol·licitud i documents complementaris que s'inclouen com a annex.
Contra la present orde, que posa fi a la via administrativa, es podrà interposar recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, i es podrà efectuar requeriment previ davant de l'òrgan competent en el termini de dos mesos comptats des de la publicació, tot això de conformitat amb el que establixen els articles 10, 44, i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.
València, 25 de març de 2009
El conseller de Presidència i vicepresident primer del Consell,
VICENTE RAMBLA MOMPLET
ANNEX I
BASES DE LA CONVOCATÒRIA DE LES SUBVENCIONS DESTINADES A LA PROMOCIÓ INSTITUCIONAL, ESTUDIS I ESDEVENIMENTS EN XICOTETS MUNICIPIS I ENTITATS LOCALS DE LA COMUNITAT VALENCIANA AMB UNA POBLACIÓ INFERIOR ALS 1.500 HABITANTS PER A L'EXERCICI 2009
Primera. Objectius
La present convocatòria té com a objectius coadjuvar al desenvolupament integral dels municipis i entitats locals menors de la Comunitat Valenciana, a través del finançament d'accions de promoció institucional, estudis i esdeveniments.
Segona. Beneficiaris
Podran ser beneficiaris del present programa de subvencions tots els municipis i entitats locals menors de la Comunitat Valenciana que no excedisquen de 1.500 habitants, d'acord amb les xifres oficials resultants de l'última revisió del padró municipal, declarades oficials pel Reial Decret 2124/2008. de 26 de desembre (publicat en el BOE núm. 312, de 27 de desembre de 2008).
Els beneficiaris de les subvencions hauran de reunir els requisits establits en l'article 13 de la Llei 38/2003, de 17 de novembre, General de Subvencions.
Tercera. Actuacions subvencionables
Seran subvencionables a través del programa de subvencions que la present convocatòria regula, les despeses derivades de la realització d'actuacions que contribuïsquen a promocionar la imatge dels municipis i la difusió del seu patrimoni natural, històric, cultural i monumental, les despeses derivades de la realització d'esdeveniments d'interés local i l'elaboració d'estudis per a la recuperació de tradicions culturals i artístiques.
No seran subvencionables, de conformitat amb les presents bases, les despeses relatives a inversions reals, adquisició d'elements d'immobilitzat material i en general totes aquelles que tinguen la naturalesa de despeses de capital. Tampoc seran objecte de la present subvenció les despeses derivades del consum d'energia elèctrica i altres subministraments anàlegs, així com les despeses de personal i oficina.
Quarta. Formalització de sol·licituds i termini de presentació
1. El termini per a la presentació de sol·licituds serà d'un mes des de l'endemà de la publicació de la present orde en el Diari Oficial de la Comunitat Valenciana. L'incompliment d'este termini determinarà la inadmissió de la sol·licitud.
2. La sol·licitud de subvencions, acompanyada de la documentació requerida, es formularà en el model oficial que figura com a annex II d'esta orde i anirà dirigida a la Secretaria Autonòmica de Cohesió Territorial, Relacions amb l'Estat i amb la Unió Europea, carrer Juristes, núm.10, 46246 València.
3. La sol·licitud podrà presentar-se per qualsevol dels mitjans establits en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
4. La dita sol·licitud es presentarà firmada per l'alcalde president, amb el segell de la corporació, en el model que figura com a document 1 de l'annex II de la present orde i anirà acompanyada de la documentació següent:
a) Resum del pressupost de l'exercici corrent (classificació econòmica a nivell de capítol) si ha sigut aprovat, i en cas contrari, del pressupost prorrogat de l'exercici anterior (document 2 de l'annex II).
b) Resolució d'alcaldia en què se sol·licite la subvenció.
c) Memòria explicativa de les actuacions a realitzar, acompanyada d'un pressupost de la despesa o factures proforma.
d) Certificat expedit pel secretari-interventor de la corporació que l'entitat local no està sotmesa a cap de les prohibicions per a obtindre la condició de beneficiari assenyalades en l'apartat 2 de l'article 13 de la Llei 38/2003, de 17 de novembre, General de Subvencions. La dita circumstància podrà acreditar-se així mateix per qualsevol dels mitjans establits en l'article 13.7 de la Llei 38/2003, de 17 de novembre, General de Subvencions, i concordants del seu reglament.
5. Necessàriament haurà de constar en la sol·licitud de subvencions:
a) Breu descripció de l'actuació per a la qual se sol·licita l'ajuda.
b) Cost de l'actuació/ons, IVA inclòs, i ajuda sol·licitada a través del present programa, així com altres subvencions concedides.
c) Que l'actuació s'executa a càrrec del pressupost de l'exercici 2009, així com la forma o sistema de finançament d'esta.
d) Compromís de l'ajuntament d'aportar aquella part de l'import total de l'actuació que no cobrisca la subvenció concedida i no haja sigut finançada d'una altra manera.
e) Compromís de donar l'adequada publicitat del finançament de l'actuació a través d'esta ajuda.
Cinquena. Instrucció
1. L'òrgan competent per a l'ordenació i instrucció del procediment serà la Direcció General de Cohesió Territorial.
2. Si la sol·licitud no reunix els requisits i documents que s'assenyalen en la base quarta es requerirà l'interessat perquè, en un termini de 10 dies, esmene la falta o adjunte els documents preceptius, amb indicació que, si no ho fa així, se'l tindrà per desistit de la seua petició prèvia resolució d'acord amb l'article 71, apartat 1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificat per la Llei 4/1999, de 13 de gener.
3. Per a l'estudi i valoració de les sol·licituds presentades pels municipis i entitats locals menors es constituirà una comissió avaluadora presidida pel secretari autonòmic de Cohesió Territorial, Relacions amb l'Estat i amb la Unió Europea o persona que designe en substitució seua, i integrada pel director general de Cohesió Territorial o persona que designe en substitució seua, la persona titular de l'Àrea d'Administració Local, la persona titular del Servici d'Organització Territorial i Coordinació, més dos vocals designats pel secretari autonòmic. La comissió elaborarà una proposta que contindrà una relació dels sol·licitants per als quals es proposa la concessió de la subvenció i la seua quantia, així com d'aquells per als quals es proposa la denegació.
Sisena. Criteris per a la concessió
La concessió de les subvencions s'efectuarà en règim de concurrència competitiva.
Per a la concessió o denegació de les subvencions, així com per a la determinació de la quantia d'estes i el seu percentatge respecte al cost de l'actuació subvencionada, es tindran en compte els següents criteris sobre un màxim de 12 punts:
a) Recursos pressupostaris de la corporació: fins a 3 punts.
b) Xifres oficials de població conforme al Reial Decret 2124/2008, de 26 de desembre (publicat en BOE núm. 312, de 27 de desembre de 2008): fins a 3 punts.
c) Coherència entre l'actuació proposada i els objectius perseguits en la base primera d'esta orde: fins a 6 punts.
Setena. Resolució de les sol·licituds
1. El termini màxim per a resoldre i notificar la resolució procedent serà de sis mesos comptats des de l'endemà de finalització del termini de presentació de sol·licituds, transcorregut el qual sense que s'haja notificat resolució expressa podran entendre's desestimades les corresponents sol·licituds per silenci administratiu, d'acord amb el que establix l'article 44.1 de la Llei 30/1992, de Règim Jurídic de les Administracions Públiques i del Procediment Administratiu Comú.
La resolució expressa o la terminació presumpta posarà fi a la via administrativa. Contra esta podrà interposar-se recurs contenciós administratiu, sense perjuí de formular el requeriment previ a què fa referència l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
2. L'òrgan competent per a la resolució dels procediments és el conseller de Presidència i vicepresident primer del Consell.
3. L'eficàcia de la concessió de l'ajuda quedarà supeditada al compliment dels termes i condicions de la concessió. Podrà modificar-se la resolució de la concessió si en el mateix termini fixat per a la justificació s'alteraren les condicions que van determinar la concessió.
4. La resolució es notificarà als interessats en els termes que preveu l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la seua publicitat se subjectarà al que disposa l'article 18 de la Llei 38/2003, de 17 de novembre, General de Subvencions.
Huitena. Quantia de les subvencions
La quantia de les ajudes podrà arribar fins al 100% del cost elegible. El cost elegible serà el cost subvencionable de l'actuació definit en l'article 31 de la Llei 38/2003, General de Subvencions, amb un límit màxim a percebre de 12.000 euros. Tot això estarà subordinat al crèdit disponible, que en el cas de ser insuficient podrà prorratejar-se entre tots els beneficiaris de les ajudes, d'acord amb el que disposa l'article 22 de la Llei 38/2003, de 17 de novembre, General de Subvencions, i 47.11 del Text Refós de la Llei d'Hisenda Pública de la Generalitat Valenciana.
Novena. Procediment de pagament
Pagament total a la justificació de la despesa subvencionada.
Deu. Justificació de la subvenció
1. Dins del termini establit a este efecte en la resolució de concessió, el beneficiari haurà de justificar la realització de la despesa per a l'actuació de la qual li va ser concedida l'ajuda, a l'efecte de poder-li ser alliberades les quantitats corresponents, i s'haurà de dur a cap en els següents termes i d'acord amb el que disposa la resolució de concessió.
2. Es presentarà:
- Certificat de la despesa subvencionada, segons el model expressat en l'annex II d'esta orde.
- Còpia compulsada de les factures reglamentàries, segons la normativa vigent.
3. L'ajuda concedida es veurà reduïda proporcionalment en el cas que la justificació de les despeses realitzades no arribe a la quantia assenyalada.
4. La no-presentació de la justificació de la despesa en el termini fixat donarà lloc a la pèrdua de la subvenció i consegüent revocació. En la tramitació del procediment es garantirà en tot cas l'audiència de l'interessat.
5. Per a fer efectiu el pagament de les subvencions concedides, els beneficiaris hauran d'acreditar l'entitat financera a què procedisca efectuar els pagaments per transferència, indicant les dades de l'entitat financera, la sucursal i el número de compte corrent, junt amb les seues respectives claus numèriques, tot això per mitjà de la formalització de la corresponent fitxa de manteniment de tercers (altes d'entitat de crèdit) que figura com a document 3 en l'annex II de la present convocatòria de subvencions.
6. La justificació de la subvenció haurà de complir els requisits establits en l'article 30 de la Llei 38/2003, General de Subvencions.
Onze. Obligacions dels beneficiaris
Els beneficiaris d'estes subvencions estaran subjectes a les obligacions derivades del contingut de les presents bases, de la resolució de concessió de la subvenció i, en general, de la normativa vigent que se li aplique. En tot cas són obligacions dels municipis beneficiats les establides en l'article 14 de la Llei 38/2003, de 17 de novembre, General de Subvencions.
Dotze. Revisió d'expedients
1. En els casos previstos en l'article 37 de la Llei General de Subvencions, els beneficiaris hauran de reintegrar la totalitat o part de la quantitat percebuda més els corresponents interessos de demora.
2. En els casos esmentats es procedirà a la incoació de l'oportú expedient que, amb audiència prèvia del municipi interessat, serà resolt pel conseller de Presidència i vicepresident primer del Consell.
3. El falsejament o ocultació de dades i documents en tant que afecten substancialment la concessió i lliurament de fons públics, donarà lloc a responsabilitat en l'orde jurisdiccional competent.
Tretze. Règim jurídic aplicable
En tot allò no previst en estes bases els municipis beneficiaris se sotmetran al que establix la Llei d'Hisenda Pública de la Generalitat Valenciana, la Llei de Pressupostos de la Generalitat per a l'exercici 2009, la Llei 38/2003, de 17 de novembre, General de Subvencions, el Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. i la resta de normativa aplicable.
Catorze. Acceptació de les bases
La participació en la present convocatòria implica l'acceptació de les bases que la regulen.